**ΔΕΛΤΙΟ ΤΥΠΟΥ**

**ΠΑΡΑΣΤΑΣΗ ΔΙΑΜΑΡΤΥΡΙΑΣ**

**ΤΩΝ ΣΥΛΛΟΓΩΝ Π.Ε. ΚΑΙ ΤΩΝ ΑΙΡΕΤΩΝ ΤΟΥ ΠΥΣΠΕ ΠΕΙΡΑΙΑ**

**ΣΤΗ Δ/ΝΣΗ ΕΚΠΑΙΔΕΥΣΗΣ**

Την Πέμπτη 3 Σεπτεμβρίου πραγματοποιήθηκε παράσταση διαμαρτυρίας στη Δ/νση Πρωτοβάθμιας Εκπαίδευσης Πειραιά και συνάντηση με τον Δ/ντη Εκπ/σης από τους αιρετούς του ΠΥΣΠΕ Πειραιά και τους Συλλόγους Πρωτοβάθμιας Εκπαίδευσης: Πειραιά «Η Πρόοδος», Νίκαιας, Κερατσινίου-Περάματος «Ν. Πλουμπίδης», Πειραιά «Ρ. Φεραίος» και Σαλαμίνας.

**Αντικείμενο της παράστασης διαμαρτυρίας αποτέλεσε το θέμα με τις ιατρικές γνωματεύσεις που καταθέτουν αναπληρωτές κατά τη διαδικασία πρόσληψής τους.**

Κατά την συνάντηση τόσο οι εκπρόσωποι των συλλόγων Π.Ε. Πειραιά όσο κι οι αιρετοί του ΠΥΣΠΕ έθεσαν όλα τα ζητήματα που άπτονται του θέματος και απαίτησαν από τη Δ/νση:

1. **Να μην περικοπούν ημερομίσθια από κανέναν συνάδελφο και να ξεκινήσει η μισθοδοσία τους κανονικά από την ημέρα που προσήλθαν στα προκαθορισμένα σχολεία να αναλάβουν υπηρεσία.**
2. **Να γίνουν αποδεκτές όλες οι γνωματεύσεις που κατέθεσαν οι συνάδελφοι και να μην απαιτηθούν νέες που θα τους υποβάλουν σε επιπλέον έξοδα.**

Από την πλευρά του Διευθυντή Εκπαίδευσης λάβαμε τις παρακάτω διαβεβαιώσεις:

* **Όλοι οι εκπαιδευτικοί ανεξάρτητα από τη γνωμάτευση που έχουν καταθέσει έχουν καταχωρηθεί στο σύστημα ΕΡΓΑΝΗ** και έχει γίνει η πρόσληψη τους κανονικά ώστε να ξεκινήσει η μισθοδοσία τους χωρίς προσκόμματα.
* **Οι γνωματεύσεις με παρεμφερείς διατυπώσεις** **προς τη ζητούμενη από το νόμο θα γίνονται αποδεκτές** και δεν θα καλούνται οι συνάδελφοι να εκδώσουν νέες.
* **Αν μετά από τον συνολικό έλεγχο των δικαιολογητικών που έχουν κατατεθεί, προκύψουν σοβαρά προβλήματα σε κάποιες γνωματεύσεις** η υπηρεσία θα αναλάβει την ευθύνη -σε συνεννόηση με τον Ιατρικό σύλλογο του Πειραιά- να εκδοθούν νέες χωρίς ταλαιπωρία κι έξοδα από την πλευρά των συναδέλφων.

Το Δελτίο τύπου υπογράφουν οι Σύλλογοι Π.Ε.

**Πειραιά «Η Πρόοδος», Νίκαιας, Κερατσινίου-Περάματος «Ν. Πλουμπίδης», Πειραιά «Ρ. Φεραίος» και Σαλαμίνας.**